2010. XII. 22. - Kellemes Ünnepeket! - A Magyar Űrkutatási Iroda valamennyi munkatársa nevében ezúton kívánunk minden kedves Olvasónknak Áldott, Békés Karácsonyt és a 2011-es jubileumi évre egészségben, sikerekben gazdag Boldog Új Esztendőt! Bár a kép nem őket ábrázolja, 1968 karácsonyát valóban töltötték űrhajósok a Hold térségében: az Apollo-8 legénysége ekkor kerülte meg kísérőnket. Hogy mit találtak a fa alatt, arról nincsenek információink.:)
2010. XII. 15. - Böngészőt hozott létre az ESA a SOHO képei számára - A SOHO európai-amerikai Nap-kutató űrszonda elmúlt 15 évben készített felvételei most már bárki számára hozzáférhetőek, visszamenőlegesen is. Az ESA által fejlesztett, JHelioviewer névre keresztelt szoftver nem csupán a SOHO felvételeinek letöltését teszi lehetővé, hanem azok elemzését, a SOHO-videók tanulmányozását is. További információk a programról az ESA cikkében olvashatók. A program a JHelioviewer oldaláról tölthető le.
2010. XII. 1. - Földmegfigyelés és Élet Konferencia Budapesten - November 30-án az ESRIN szakembereinek részvételével a GeoAdat Kft. konferenciát rendezett az angyalföldi József Attila Művelődési Házban. A rendezvényt dr. Hargitai Péter, a GeoAdat Kft. ügyvezető igazgatója és dr. Both Előd, a Magyar Űrkutatási Iroda igazgatója nyitották meg. Az ESRIN az Európai Űrügynökség Frascatiban (Róma mellett) található, elsősorban földmegfigyeléssel és űrtávérzékeléssel foglalkozó központja. A november 30-i szakmai nap egy, a GeoAdat Kft. és az ESA között a földmegfigyelés területén megvalósuló kutatás tárgyában kötött PECS szerződés részeként tartott sorozat egyik rendezvénye volt.
Both Előd megnyitó előadást tart az ESA és Magyarország kapcsolatairól, különös tekintettel a műholdas távérzékelésre
Francesco Starti az ESRIN szakembereként mutatja be az ESA földmegfigyelési programjait
A szakmai nap során megtelt az előadó
2010. XII. 1. - Szlovénia aláírta a PECS Chartert - 2010. november 30-án Ljubljanában, Szlovénia részéről Gregor Golobic felsőoktatási, tudomány- és technológiaügyi miniszter, az ESA részéről pedig Peter Hulsroj jogi és külkapcsolati igazgató aláírták az általuk január 22-én kötött Európai Együttműködő Államok Terve (PECS) Megállapodást aktiváló PECS Chartert. Ezzel az ország egyetemei, kutatóhelyei és űripari cégei lehetőséget kapnak számos ESA-programban való részvételre. Szlovénia PECS Megállapodása 2015-ben jár le, ám teljes jogú taggá válás esetén ez a dátum előrébb jöhet. Eddig hazánk volt az egyetlen, amely a PECS első ötéves periódusát újabb öt évvel hosszabbította meg.
2010. XII. 1. - Űrelektronikai központ Budapesten - Magyar tulajdonú magáncégek összefogása eredményeként elkészült a hazánkban – de Közép-Kelet-Európában is – egyedülálló elektronikai technológiai központ, az Elektronikai Technológiai és Teszt Center (EL-TECH Center). Ez a 11 ezer négyzetméter alapterületű high-tech központ olyan különleges technológiai lehetőségekkel rendelkezik, amelyek a beköltöző cégek számára lehetővé teszik a XXI. század legmodernebb technológiáinak használatát. Az újpesti Észak-pesti Ipari Parkban létrehozott centrumban az űripari-űrtechnológiai fejlesztések is méltó helyet kapnak. A megnyitóról írt beszámoló folytatását az Űrvilág cikkében olvashatják. A Magyar Űrkutatási Irodát a megnyitón dr. Both Előd igazgató képviselte. A központról további képeket, részletes leírást az EL-Tech honlapján találnak.
Az EL-Tech központ új épülete
Solymosi János, az Űrtechnológiai Platform társigazgatója a központ megnyitóján (bal oldalt Gauri Shankar Gupta, India budapesti nagykövete, és Edgar Khan, az EADS Astrium képviselője)
2010. XI. 23. - A 2010-es Alpbachi Nyári Iskola beszámolói - A tiroli Alpbachban megrendezett 2010-es Nyári Iskola évről évre a tudomány, azon belül is egyre inkább a csillagászat és az űrtevékenység területének egyes tématerületeit dolgozza fel. Magyarországról rendszeresen vesznek részt egyetemi hallgatók az egyhetes képzésben. 2010-ben Utasi Zoltán és Goldschmidt Gergely képviselték hazánkat, beszámolójuk a nevekre kattintva olvasható honlapunkon.
2010. XI. 22. - Az ESA új űrhajósai - Befejeződött az ESA új űrhajósainak alapkiképzése. A kiválasztottakat ma mutatják be a sajtó számára a kölni Európai Űrhajósközpontban (European Astronaut Center). Az új űrhajósok (a lenti képen az óramutató járásának megfelelően, fent balról): Timothy Peake (Egyesült Királyság), Andreas Mogensen (Dánia), Alexander Gerst (Németország), Luca Parmitano (Olaszország), Thomas Pesquet (Franciaország) and Samantha Cristoforetti (Olaszország). Az űrhajósok életrajzát az ESA cikkében olvashatja.
2010. XI. 16. - A műholdas adatok a vörösiszap-tározó falának mozgására utaltak, még a katasztrófa bekövetkezte előtt - Megjelentek az első eredményei annak a vizsgálatnak, melyet egy magyar vezetésű űrkutató csoport végez, hogy megismerjük az ajkai vörösiszap-tározó múltbeli stabilitását, mozgástörténetét. Az egyéni kutatói kezdeményezésre indult vizsgálatot Dr. Grenerczy Gyula (Földmérési és Távérzékelési Intézet, Kozmikus Geodéziai Obszervatórium) és Dr. Urs Wegmüller (Gamma Remote Sensing, Svájc) végezték az Európai Űrügynökség (ESA) és a Kepler Space közreműködésével. A vizsgálat eredményeiből következik, hogy a gátak stabilitásának monitorozásával a mozgások évekkel ezelőtt kimutathatók lettek volna. A nagymértékű és térben változatos differenciális mozgás egyértelműen jelezte volna, hogy csak idő kérdése a szerkezet törése, átszakadása. Így annak stabilizálásáról gondoskodni lehetett és kellett volna. Ezek az első eredmények egyelőre 2003-ig visszamenve mutatták ki a süllyedést. További, részletes információkat és a kutatás eredményeit bemutató ábrákat az Űrvilág cikkében olvashatnak.
2010. XI. 3. - Litvánia aláírta az ESA Keretmegállapodást - 2010. október 7-én Dalia Grybauskaitė litván elnök felhatalmazásával Dainius Kreivys gazdasági miniszter, valamint az ESA részéről Peter Hulsroj jogi és külkapcsolati igazgató, Vilniusban aláírták az ESA és Litvánia közötti Keretmegállapodást. Litvánia előtt Észtország és Lettország is aláírták már a megállapodást (2007-ben, illetve 2009-ben), s Észtország azóta már Európai Együttműködő Állammá (ECS) vált. A 2004 óta csatlakozott 12 új EU tagállam közül már csak Bulgária és Málta nem kötött hasonló megállapodást, míg a nem csatlakozók közül Ukrajna, a tagjelöltek közül pedig Törökország írták már azt alá.
Peter Hulsroj az ESA, Dainius Kreivys pedig Litvánia részéről aláírják a Keretmegállapodást
Litvánia a Szovjetunió tagállamaként vett részt az Interkozmosz Programban, legnagyobb űrkutatási tevékenységük a Burán űrrepülőgép fejlesztésében való közreműködéssel kapcsolatos. 2009. június 26-án saját űrhivatalt hoztak létre az űrtevékenységben érdekelt cégek és kutatóhelyek, egyetemek Nemzeti Űrkutatási Szövetség néven, melynek nevét 2010. július 7-én Litván Űrkutatási Szövetségre módosították. A megállapodást az október 6-8. között megrendezett Space Economy in the Multipolar World c. nemzetközi konferencián írták alá. A PECS Megállapodás aláírására várhatóan 1-1,5 év múlva kerül sor.
2010. XI. 3. - Magyar eredmények a NASA sajtótájékoztatóján - Az amerikai Kepler-űrtávcső adatait feldolgozó, a csillagok belső felépítését kutató Kepler Asztroszeizmológiai Tudományos Konzorcium (KASC) olyan egyedülálló eredményeket tett közzé, melyek alapjául a Kepler exobolygó-kereső űrtávcső soha nem látott pontosságú, folyamatos fényességmérései szolgáltak. Figyelemre méltó, hogy a konzorcium tizenhárom munkacsoportja közül kettőt az MTA Konkoly Thege Miklós Csillagászati Kutatóintézetének kutatói vezetnek. Eredményeiket a NASA 2010. október 26-i sajtótájékoztatóján külön kiemelték. A kutatásokról Űrtudomány rovatunkban olvashatnak részletesen.
2010. X. 25. - Személyi változások a MŰI-ben - Ezúton tájékoztatjuk Olvasóinkat, hogy Simon Gábor, a MŰI munkatársa, 2010. október 15-étől már nem dolgozik irodánkban. Simon Gábor 2003 óta erősítette a MŰI-t, ám most az élet új kihívások elé állította. Kérjük, hogy aki eddig a simon@hso.hu címre írt levelet, az ezentúl a továbbra is működő hso@hso.hu címet használja. Köszönjük!
2010. X. 25. - A MaSat-1 fejlesztése - A Magyar Űrkutatási Iroda 2007-ben lengyel-magyar űrkutatási diákkonferenciát szervezett a BME Űrkutató Csoportjával közösen. A találkozó után lázas tervezés kezdődött, amely az első magyar műhold megépítéséhez vezetett. Közben persze számos pénzügyi és technológiai akadályt kellett legyőznie a műholdépítő fiataloknak. Honlapunk folyamatosan követte a MaSat-1 fejlesztésével kapcsolatos eredményeket. Ezeket az írásokat éppúgy megtalálják Navigáció és távközlés rovatunkban, mint a MaSat-1 fejlesztéséről a BME hallgatói által írt összefoglaló beszámolót.
2010. X. 4. - EURISY Konferencia - Az EURISY konferenciát szervez az ESA és az Infoterra támogatásával "Securing the Benefits of Satellite Services for European Society" címmel november 19-én Brüsszelben. A rendezvényről részletesebben itt, vagy az EURISY honlapján olvashatnak.